טורנדו מור
טורנדו מור הייתה סופת טורנדו הרסנית בעוצמה 5 בסולם פוג'יטה שפגעה אחר הצהריים של יום שני, 20 במאי 2013, בעיר מור באוקלהומה שבארצות הברית. בסופה נהרגו 24 בני אדם, בהם 9 ילדים, ונפצעו 353. טורנדו מור הייתה חלק ממערכת מזג אוויר גדולה יותר, שהפיקה כמה סופות טורנדו אחרות ביומיים הקודמים. טורנדו מור פגעה לראשונה ב-14:45 זמן מקומי (19:45 UTC), ונשארה על הקרקע במשך כ-50 דקות בנתיב של 27 ק"מ. תחנות מכ"ם מקומיות אישרו כי הטורנדו חצתה רצועה מאוכלסת בצפיפות של מחוז מור. בשיאה, הייתה הטורנדו ברוחב של מעל 2.1 ק"מ.